Il-Partit Nazzjonalista laqa’ d-deċiżjoni tal-Gvern li jagħlaq l-istaġun tal-kaċċa b’effett immedjat wara l-każi ta’ illegalità li ddominaw l-aħbarijiet matul din il-ġimgħa. Il-kaċċa illegali hija illegali u għaldaqstant l-ebda Gvern m’għandu jittolleraha. Fi stqarrija l-PN qal li din kienet il-pożizzjoni ċara tal-Partit Nazzjonalista meta fl-2007 għalaq l-istaġun wara massakru tal-barbaġġan. Madanakollu, il-PN qal li l-istraġi li rajna fl-aħħar jiem ma seħħitx b’kumbinazzjoni iżda għax il-Gvern bagħat messaġġ ċar li kien se jittollera l-illegalità. Fost l-oħrajn, dan il-messaġġ intbagħat kemm meta saru numru kbir ta’ transfers fis-sezzjoni tal-ALE, kif ukoll meta l-Gvern neħħa l-curfew ta’ limitu ta’ ħin tal-kaċċa sat-3 ta’ waranofsinhar. Skont il-PN dawn iż-żewġ deċiżjonijiet fi kliemu żbaljati taw l-impressjoni lill-kaċċaturi li lesti jiksru l-liġi u li jistgħu jagħmlu li jridu. Il-PN qal li d-deċiżjoni li jingħalaq l-istaġun tal-kaċċa setgħet kienet evitata li kieku l-Gvern kien aktar serju mill-bidu nett.